Yritys lupaa, että pahvinen asumus kestää kesäisiä sadekuuroja, mutta yhtämittaisen kesäsateen kestävyys jää nähtäväksi.

Pahvitelttoja on testattu festivaalioloissa ulkomailla. Nick Proot / Kartent

Suomen suvi, festaritunnelma ja... pahvilaatikko? Aivan pahvilaatikosta ei ole kyse Hyvinkäällä järjestettävän Rockfestin uusimmassa yöpymismahdollisuudessa, mutta kaukana ei olla. Kyse on nimittäin pahvista valmistetusta ”teltasta”, jollaiseen festivaalivieras voi majoittua koko rockjuhlan ajaksi 170 euron hintaan.

Kyse on hollantilaisyhtiö Kartentin innovaatiosta. Kevyt pahviteltta on kierrätettävä majoitusvaihtoehto festivaaleilla, jonne vieraat jättävät vuosittain valtavat määrät halpoja kangastelttoja jäteläjiksi juhlinnan jälkeen. Sekajäteastioiden ja kaatopaikkojen täyttämisen sijaan pahviteltan voi kierrättää ja materiaalista saadaan yhtiön mukaan esimerkiksi juuri niitä pahvilaatikoita.

Mutta miten pahvinen maja selviytyy Suomen kesäsäiden aiheuttamista haasteista? Taivaalta kun voi auringonsäteiden lisäksi tulla niskaan esimerkiksi rakeita, räntää tai hieman lämpimämpää, rehtiä vettä.

– Telttoja on testattu paljon ja niiden pitäisi kestää sadekuuroja jopa viidestä kuuteen päivää, vakuuttaa telttavalmistaja Kartentin toimitusjohtaja Jan Portheine.

Festivaalien leirintäalueen maaperä vaikuttaa kuitenkin kestävyyteen, ja yhtämittaisesta, useamman päivän kestävästä sateesta valmistaja ei virko mitään. Ei verkkosivuillaan eikä sähköpostitse antamassaan vastauksessa.

”Säät on mitä on”

Rockfestin markkinointijohtaja Jyri Heikkinen uskoo, että pahviteltta vastaa majoittujien tarpeita, mutta myöntää, että Suomen kesäsää voi olla haastava.

– Säät on aina mitä on, eikä siihen millään tavalla voida varautua.

Hän kuitenkin lupaa festivaalin ottavan Suomen kesän erityispiirteet huomioon ja tarjoavan tarpeen tullen purjekangasta ja muuta materiaalia telttojen suojaukseen. Myös ylimääräisiä telttoja on tarkoitus pitää varalla, mikäli jokunen maja pettää säiden edessä. Näin oli käynyt australialaisella metallimusiikkiin keskittyvällä festarilla viime vuonna. Siellä kaikki pahviteltat eivät selviytyneet viikonlopun sateista ja leirintäalueen mutaisuudesta.

Pahviteltan ympäristöystävällisyys kuitenkin houkuttelee Rockfestiä. Myös Hyvinkäällä on nähty halpojen kangastelttojen kertakäyttöä, kun muutaman euron majoja ei jakseta festivaaliväsymyksessä enää korjata pois saati kantaa leirintäalueelta kotiin. Hylätyt teltat päättyvät jätteeksi.

– Olemme tutkineet uusia majoitusvaihtoehtoja ja tämä on hyvä, ulkomailta bongattu idea. Paras olisi tietenkin, että festivaaleille tultaisiin omalla teltalla ja samaa telttaa käytettäisiin monena vuonna, Heikkinen toteaa, mutta lisää että kun telttoja joka tapauksessa hylätään, on pahviteltta ainakin helppo kierrättää.

Pahvisia telttoja ei tiettävästi ole aiempina vuosina Suomessa nähty. Ensi kesänä testataankin, miten hollantilaisinnovaatio pärjää Suomen sääoloissa. Hyvällä tuurilla festarikansaa tietenkin hellitään poutasäällä.